CELEX: 32012D0387
Language: el
Date: 2012-07-16 00:00:00
Title: 2012/387/ΕΕ: Απόφαση του Συμβουλίου, της 16ης Ιουλίου 2012 , για την παράταση της περιόδου εφαρμογής των κατάλληλων μέτρων στην απόφαση 2011/492/ΕΕ που περατώνει τις διαβουλεύσεις με τη Δημοκρατία της Γουινέας-Μπισάου δυνάμει του άρθρου 96 της συμφωνίας εταιρικής σχέσης ΑΚΕ-ΕΕ και για την τροποποίηση της εν λόγω απόφασης

17.7.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 187/1
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 16ης Ιουλίου 2012
   για την παράταση της περιόδου εφαρμογής των κατάλληλων μέτρων στην απόφαση 2011/492/ΕΕ που περατώνει τις διαβουλεύσεις με τη Δημοκρατία της Γουινέας-Μπισάου δυνάμει του άρθρου 96 της συμφωνίας εταιρικής σχέσης ΑΚΕ-ΕΕ και για την τροποποίηση της εν λόγω απόφασης
   (2012/387/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στην Κοτονού στις 23 Ιουνίου 2000 (1), όπως τροποποιήθηκε τελευταία στο Ουαγκαντούγκου στις 22 Ιουνίου 2010 (2) («συμφωνία εταιρικής σχέσης ΑΚΕ-ΕΕ»), και ιδίως το άρθρο 96,
   Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ (3) και ιδίως το άρθρο 3,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με την απόφαση 2011/492/ΕΕ του Συμβουλίου (4), περατώθηκαν οι διαβουλεύσεις με τη Δημοκρατία της Γουινέας-Μπισάου, δυνάμει του άρθρου 96 της συμφωνίας εταιρικής σχέσης ΑΚΕ-ΕΕ, και λήφθηκαν κατάλληλα μέτρα, όπως προσδιορίζεται στο παράρτημα της εν λόγω απόφασης.
            
         
               (2)
            
            
               Στις 12 Απριλίου 2012 έλαβε χώρα πραξικόπημα από στοιχεία των ένοπλων δυνάμεων τη στιγμή που επρόκειτο να ξεκινήσει η προεκλογική περίοδος για τον δεύτερο γύρο των προεδρικών εκλογών, μετά τον θάνατο του προέδρου Bacai Sanhá τον Ιανουάριο.
            
         
               (3)
            
            
               Τα ουσιώδη στοιχεία που αναφέρονται στο άρθρο 9 της συμφωνίας εταιρικής σχέσης ΑΚΕ-ΕΕ εξακολουθούν να παραβιάζονται και οι σημερινές συνθήκες στη Δημοκρατία της Γουινέας-Μπισάου έχουν χειροτερέψει σημαντικά και δεν εξασφαλίζουν τον σεβασμό των ανθρώπινων δικαιωμάτων, τις δημοκρατικές αρχές ή το κράτος δικαίου.
            
         
               (4)
            
            
               Ως εκ τούτου, η απόφαση 2011/492/ΕΕ θα πρέπει να τροποποιηθεί, ώστε να παραταθεί η περίοδος εφαρμογής των κατάλληλων μέτρων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η περίοδος ισχύος της απόφασης 2011/492/ΕΕ παρατείνεται για 12 μήνες. Προς τούτο, στο άρθρο 3 δεύτερο εδάφιο της απόφασης 2011/492/ΕΕ, η ημερομηνία «19 Ιουλίου 2012» αντικαθίσταται από «19 Ιουλίου 2013».
   Άρθρο 2
   Η επιστολή στο παράρτημα της παρούσας απόφασης κοινοποιείται στις αρχές της Δημοκρατίας της Γουινέας-Μπισάου.
   Άρθρο 3
   Η παρούσα απόφαση αρχίζει να ισχύει την ημερομηνία της έκδοσής της.
   
      Βρυξέλλες, 16 Ιουλίου 2012.
      
         
            Για το Συμβούλιο
         
         
            Ο Πρόεδρος
         
         Σ. ΑΛΕΤΡΑΡΗΣ
      
   
   
      (1)  ΕΕ L 317 της 15.12.2000, σ. 3.
   
      (2)  Συμφωνία για την τροποποίηση για δεύτερη φορά της συμφωνίας εταιρικής σχέσης μεταξύ των μελών της ομάδας κρατών της Αφρικής, της Καραϊβικής και του Ειρηνικού αφενός, και της Ευρωπαϊκής Κοινότητας και των μελών της αφετέρου, η οποία υπεγράφη στο Κοτονού στις 23 Ιουνίου 2000, όπως τροποποιήθηκε για πρώτη φορά στο Λουξεμβούργο στις 25 Ιουνίου 2005 (ΕΕ L 287 της 4.11.2010, σ. 3).
   
      (3)  ΕΕ L 317 της 15.12.2000, σ. 376.
   
      (4)  ΕΕ L 203 της 6.8.2011, σ. 2.
   
      ΠΑΡΑΡΤΗΜΑ
      Μετά τις διαβουλεύσεις που πραγματοποιήθηκαν στις Βρυξέλλες στις 29 Μαρτίου 2011 στο πλαίσιο του άρθρου 96 της συμφωνίας εταιρικής σχέσης ΑΚΕ-ΕΕ, η Ευρωπαϊκή Ένωση αποφάσισε, στις 18 Ιουλίου 2011, με την απόφαση αριθ. 2011/492/ΕΕ του Συμβουλίου να θεσπίσει κατάλληλα μέτρα, μεταξύ των οποίων ένα πρόγραμμα αμοιβαίων δεσμεύσεων για τη σταδιακή επανέναρξη της συνεργασίας με την ΕΕ.
      Δώδεκα μήνες μετά την έκδοση της εν λόγω απόφασης, η Ευρωπαϊκή Ένωση θεωρεί ότι δεν έχει επιτευχθεί πρόοδος και ότι το πραξικόπημα των ένοπλων δυνάμεων στις 12 Απριλίου 2012 έχει ωθήσει τη διαδικασία σημαντικά προς τα πίσω. Ως εκ τούτου, αποφασίζει να παρατείνει την περίοδο εφαρμογής της απόφασής της 2011/492/ΕΕ για 12 μήνες, έως τις 19 Ιουλίου 2013.
      Η Ευρωπαϊκή Ένωση υπενθυμίζει τα συμπεράσματα του Συμβουλίου για τη Δημοκρατία της Γουινέας-Μπισάου που εγκρίθηκαν στις 23 Απριλίου 2012, υπογραμμίζει για άλλη μία φορά τη σημασία που αποδίδει στη μελλοντική συνεργασία με τη Δημοκρατία της Γουινέας-Μπισάου και επιβεβαιώνει την πρόθεσή της, σύμφωνα με το ψήφισμα του Συμβουλίου Ασφαλείας των Ηνωμένων Εθνών 2048 (2012) της 18ης Μαΐου 2012, να συνοδεύσει τη Δημοκρατία της Γουινέας-Μπισάου προς την αποκατάσταση της συνταγματικής νομιμότητας και προς τις συνθήκες που θα επιτρέψουν την επανέναρξη πλήρους συνεργασίας.
      Η Ευρωπαϊκή Ένωση υποστηρίζει τις συντονισμένες προσπάθειες των διεθνών εταίρων για την αποκατάσταση της σταθερότητας, της δημοκρατίας και του σεβασμού των ανθρώπινων δικαιωμάτων στη Δημοκρατία της Γουινέας-Μπισάου.
      
         Με τιμή,
         
            
               Για το Συμβούλιο
            
            
               Η Πρόεδρος
            
            C. ASHTON
         
         
            
               Για την Επιτροπή
            
            
               Επίτροπος
            
            A. PIEBALGS